विहारमा रक्सी प्रतिबन्धको असर :  सीमाबाट ५ सय मिटरभित्रै खुले ५८ पसल
जिल्लास्थित बलरा गाउँको भारतीय सीमा नजिक सुनसान स्थानमा तीन वटा मदिरा पसल सञ्चालनमा छन् । त्यहाँबाट सीमा २ मिटर टाढा छ । ती पसलका ग्राहक भारतीय हुने गर्छन् । यहाँका सीमावर्ती गाउँमा अहिले यस्तो व्यापार फस्टाएको छ ।
सर्लाही — जिल्लास्थित बलरा गाउँको भारतीय सीमा नजिक सुनसान स्थानमा तीन वटा मदिरा पसल सञ्चालनमा छन् । त्यहाँबाट सीमा २ मिटर टाढा छ । ती पसलका ग्राहक भारतीय हुने गर्छन् । यहाँका सीमावर्ती गाउँमा अहिले यस्तो व्यापार फस्टाएको छ । केही स्थानमा त दशगजा छेउमै पसल सञ्चालनमा छन् ।भारतीयलाई लक्ष्य गरेर यी खुलेका हुन् । सीमाभन्दा ५ सय मिटरभित्र मात्र ५८ यस्ता पसल रहेको जिल्ला प्रहरीले जनाएको छ । त्यसमध्ये ८० प्रतिशत विहारमा मदिरा निषेध गरेपछि सञ्चालनमा आएको स्थानीयले बताए । पानीबाहेक दैनिक आवश्यकताका खाद्यान्नमा भारतीय बजारमा निर्भर सीमावर्ती गाउँमा मदिरा पसल भने धमाधम खुलेका छन् । नुन, तेल, चिनी, पिठो किन्न भारतीय बजारमा निर्भर भए पनि मदिरामा भने भारतीय यता निर्भर छन् ।सीमावर्ती भारतको विहार राज्यमा सरकारले मदिरा बिक्री वितरणमा रोक लगाएपछि दशगजा छेउमा धमाधम खुल्न थालेका हुन् । बलराका ३ मध्ये दुई पसल विहारमा रोक लगाएपछि खुलेका हुन् । साँझ परेपछि सीमा पारिबाट सवारी साधनमा आउने ग्राहकले सुनसान ठाउँमा खुलेका पसल गुल्जार बनाउँछन् । विहारमा प्रतिबन्ध लगाएपछि सिमरा, त्रिभुवननगर, मधुवनीजस्ता गाउँमा खुलेका मदिरा पसलमा भारतीयको घुइँचो लाग्छ । सीमा छेउमा मदिरा पसल सञ्चालन हुन थालेपछि झगडा पनि वृद्धि भएको छ । अनुमतिसहित खुलेका पसलले शान्ति सुरक्षामा भने प्रत्यक्ष बाधा पुर्‍याएको प्रहरीले जनाएको छ ।जिल्ला सुरक्षा समितिले शान्ति सुरक्षामा खलल पर्न सक्ने भन्दै दशगजाभन्दा ५ सय मिटर भित्रका सबै मदिरा पसल हटाउन भनेको छ । भदौ १ गतेभित्र ती पसललाई सीमाभन्दा ५ सय मिटर टाढा सार्न स्थानीय प्रशासनले आदेश दिएको छ । प्रहरी उपरीक्षक उत्तम सुवेदीले दुई देशको सीमा नजिक मदिरा पसल सञ्चालन हुँदा सुरक्षामा असर पर्न सक्ने भएकाले हटाउन भनिएको बताए ।सीमामा खुलेका मदिरा पसल हटाउन भारतीय पक्षले पनि चासो दिएको स्रोतले बतायो । मदिरा पसलमा दैनिक हजारौंको कारोबार हुने गरेको स्थानीयले बताए । बलराका अभिषेक सिंहले मदिरा पसलकै कारण झैझगडा र अपराध बढेको उल्लेख गरे । ‘भारतीय ग्राहक नै बढी हुन्छन्,’ उनले भने, ‘खाएपछि दैनिक झगडा हुने गर्छ ।’ प्रहरीका अनुसार बुधबारसम्म ५ सय मिटर भित्रका पसल आफैंले नसारे बल प्रयोग गरेर हटाइने छ । सुवेदीले मंगलबारसम्म ८० प्रतिशत आफैं सरेको बताए ।